**Interreg VI-A Románia-Magyarország Együttműködési Program**

**Online tájékoztató rendezvény**

**2025. március 6.**

**Kérdések és válaszok**

**Hazai társfinanszírozás és uniós megelőlegezés kifizetése és elszámolása**

* Szeretném megkérdezni, hogy a támogatás megelőlegezés vonatkozásában várható-e, hogy államháztartáson belüli szerezetek részére a megelőlegezés mértéke megemelkedik? Pl. ha a partner fel-használta az 50%-ot és még utófinanszírozásban nem érkezett ERFA támogatás a projekt további finanszírozásához?

Válasz: Ilyen lehetőség nincs a vonatkozó kormányrendeletben (241/2023. (VI. 20.) Korm. rendelet).

* Kell-e biztosíték a megelőlegezéshez (nem költségvetési szervezetnél)?

Válasz: IGEN (241/2023. (VI. 20.) Korm. rendelet 12 § (10)

* További komment a kérdéshez: Ha nem éri el a 125.000 eurót akkor nem kell (én ezt értettem...)

Válasz: A 125.000 eurós értékhatár a (nemzeti) társfinanszírozási támogatásra vonatkozik, a megelőlegezés kapcsán ilyen nincs.

* A megelőlegezés céljából nyitott elkülönített Ft számla kapcsán kérdésünk, hogy a projekt megvalósítása során az számlakifizetésre használható-e?

Válasz: IGEN. A számla használatával kapcsolatban további lényeges információ (241/2023. (VI. 20.) Korm. rendelet 12 § (6): „A megelőlegezés kezelése céljából nyitott pénzforgalmi számla betétlekötés és készpénztranzakció teljesítésére nem használható.”

* Azt szeretném kérdezni, hogy a megelőlegezési összeget, mely forintban érkezik meg az elkülönített MÁK számlára, át lehet-e utalni bankszámlaszámra és onnan eszközölni a projekt keretében a kifizetéseket?

Válasz: A 241/2023. (VI. 20.) Korm. rendelet 12. § 6) bekezdése értelmében „A hazai partner a megelőlegezés fogadására, kezelésére és abból történő kifizetés teljesítésére a Kincstárnál vezetett, projektrészenként elkülönített, forint devizanemű pénzforgalmi számlát nyit. A megelőlegezés kezelése céljából nyitott pénzforgalmi számla betétlekötés és készpénztranzakció teljesítésére nem használható.”

Az elkülönítés alatt azt értjük, hogy csak a projektrész megvalósítása érdekében indokolt pénzmozgásra használható a megelőlegezés számára elkülönített bankszámla.

Ebbe beleérthető például:

* a partner a számára a projektrész megvalósításához köthetően kiállított számláját közvetlenül innen fizeti ki
* személyi költségének előfinanszírozására (mert például nem tud közvetlenül erről a számláról bért fizetni) időszakonként (havonta, 3 havonta) átvezetett összeg
* az ERFA részletet is fogadhatják ide, az is a projektrész megvalósításához kapcsolódik

Ami nem fogadható el nem fogadható el például:

* jóváírás után a teljes összeg átutalása máshová erről a számláról
* más projektek, projektrészek költségeinek kifizetése a megelőlegezési számláról
* más projektek, projektrészek jóváírásainak fogadása a megelőlegezési számlára

Vagy kötelező a MÁK számláról fizetni a költségeket a megelőlegezési összeg terjedelméig?

Válasz: NEM

* Bankszámlanyitással kapcsolatban: egyház a kedvezményezett. Nyitnunk kell egy kincstári számlát, valamint egy deviza számlát? A deviza számlára a fő kedvezményezett utal, a kincstári számlán vezetjük az elkülönített nyilvántartást?

Válasz: A bankszámlákra vonatkozó nemzeti szintű szabályok a következők:

A 241/2023. (VI. 20.) Korm. rendelet 12 § (6) szerint: A hazai partner a megelőlegezés fogadására, kezelésére és abból történő kifizetés teljesítésére a Kincstárnál vezetett, projektrészenként elkülönített, forint devizanemű pénzforgalmi számlát nyit. A nemzeti társfinanszírozás fogadására nem szükséges elkülönített számlát nyitni.

**Általános elszámolási szabályok, jelentések benyújtása**

* Eszközbeszerzés esetén az elszámolás, támogatás alapja a számla összege, tekintettel arra, hogy az értékcsökkenés nem elszámolható?

Válasz: Igen, a számla összege az elszámolás alapja.

* Kérdezném, hogy ha pl. az első három hónapban nem lesz kifizetési kérelembe benyújtandó számla, akkor 0-ás jelentést kell benyújtani?

Válasz: Igen, 0-s jelentést is szükséges benyújtani a Jems rendszerben.

**Elszámolható költségek, alátámasztó dokumentumok**

* Bérköltség flat rate elszámolása esetén a projektbe beállított közreműködőket milyen formában kell bevonni a projekt megvalósításába? (Munkaszerződés, megbízási szerződés? Lehet-e önkéntes valamelyik szereplő?) Mikortól kell rendelkezésre állnia a megvalósítóknak? Értem, hogy erről nyilatkozatot kell beadni az elszámoláshoz (illetve a szerződéskötéshez is leadtunk erre vonatkozó nyilatkozatot), de pl. helyszíni ellenőrzés során ezt mi alapján ellenőrzik?

Válasz: Amennyiben a bérköltség flat rate alapon kerül elszámolásra, csupán a nyilatkozat meglétét ellenőrizzük az elszámolás során, további dokumentum vizsgálatára nem kerül sor. A megvalósítónak attól az időponttól kell rendelkezésre állnia, mikortól a csatolt nyilatkozattal igazolja az adott személy rendelkezésre állását. Helyszíni ellenőrzés során csak az előírt dokumentumok rendelkezésre állását ellenőrizzük.

* Aki már megkapta a megelőlegezést, az már kötheti a munkatársakkal a szerződést? Külső munkatársat munkaszerződéssel kívánunk alkalmazni heti 3 órában.

Válasz: A projekt tevékenységek megkezdése, így a külső munkatársak szerződtetése sem függ a megelőlegezés folyósításától. A projekt megvalósítás kezdő dátuma az ERFA szerződés aláírásának napja, de lehetőség van a tevékenységek ezt megelőző időpontban történő megkezdésére is. Erre vonatkozó szabályokat a Project Implementation Manual (Projektmegvalósítási Kézikönyv) tartalmazza, bővebb felvilágosításért kérem, forduljon a Program Közös Titkárságához.

Ez megfelelő-e flat rate esetén is? Belső pénzügyi munkatársaknál a célfeladat járható út-e erre a feladatra?

Válasz: Staff flat rate (Személyi költség átalány) elszámolás esetén a munkatárakkal megkötött szerződések, így azok megkötésének időpontja, és a költségek kifizetése sem kerül ellenőrzésre a nemzeti kontrollt végző szervezet részéről. A partneri jelentésben mindössze egy nyilatkozatot szükséges benyújtani arról, hogy legalább egy saját munkavállalóval rendelkezik az adott szervezet. Ha nincs munkavállalója a szervezetnek, személyi költség átalány nem számolható el. A megbízási szerződéses jogviszony nem minősül munkavállalói státusznak.

* Egy egyetem vonatkozásában a munkaszerződés szerinti havi juttatás összege alapbérből és teljesítményalapú bérkiegészítésből áll. A teljesítményalapú bérkiegészítés nem teljesítéshez kötött összeg, havi szinten nem változó. Kérdésként felmerül, hogy bérelszámolás esetén a teljesítmény-alapú bérkiegészítés elszámolható összeg-e a projekt terhére?

Válasz: A kérdésnek valós költség alapú elszámolás esetén van relevanciája. Az első kérdésből nem derül ki pontosan, hogy milyen formában kívánják a teljesítmény alapú bérkiegészítést elszámolni. Amennyiben ezt a bérelemet kívánják a projekt keretében elszámolni, akkor erre a bérelemre vonatkozóan a célfeladat kiírás kapcsán elmondott szabályok érvényesek. Amennyiben tegyük fel havi szinten fix%-os elszámolást alkalmaznának, további kérdést vet fel, hogy a munkaügyi dokumentumok alapján mely bérelemek alkotják a munkavállaló havi bruttó bérköltségét. Tekintettel arra, hogy a feltett kérdés megválaszolására további információk szükségesek, kérjük, szíveskedjenek felvenni a kapcsolatot az illetékes nemzeti kontrollerrel.

* Célfeladat kiírás esetén a havi alapbérbe beszámítható a teljesítményalapú bérkiegészítés?

Válasz: Célfeladat kiírás esetén az alapbér vehető figyelembe.

* Ha a személyi flat rate, akkor a valós költségek 20%-ig számolható el személyi költség, ebben az esetben a költségek kifizetésének tényét nem kell dokumentumokkal alátámasztani, viszont a munkavállalói státuszt igazolni kell nyilatkozattal, mi ennek a nyilatkoznak a tartalmi/formai követelménye?

Válasz: formai követelmény nincs, azonban a nyilatkozatban igazolni szükséges, hogy a szervezet rendelkezik legalább egy alkalmazottal, aki a projekt feladatokat ellátja.

* Flat rate esetén személyi költségek az útmutató szerint „Ebben az esetben a költségek kifizetésének tényét nem kell dokumentumokkal alátámasztani, ugyanakkor a munkavállalói státusz fennállása nyilatkozattal igazolandó. Abban az időszakban, amikor nem rendelkezik munkavállalóval a hazai partner, nem számolható el személyi költség flat rate módszerrel.” Jól értjük, hogy megbízási szerződéssel sem lehet senkit alkalmazni?

Válasz: A megbízási jogviszony nem azonos az alkalmazotti jogviszonnyal. A nyilatkozattal azt szükséges igazolni, hogy a szervezetnek van minimum egy alkalmazottja. A személyi költség flat rate elszámolásával kapcsolatban további dokumentumokat (pl. szerződéseket, a költség kifizetését igazoló dokumentumokat stb.) nem szükséges benyújtani.

* Megbízási szerződés mikor alkalmazható, és milyen dokumentumokat kell a jelentéshez benyújtani?

Válasz: Megbízási szerződés alapján történő kifizetés a külső szolgáltatások között számolható el, valós költség (real cost) alapú bérköltség (staff cost) esetén nem. A benyújtandó dokumentumok:

* A szakértő bérszámfejtő lapja, vagy számlája;
* A megbízási díj kifizetését igazoló bankszámlakivonat;
* Járulékok befizetését igazoló bankszámlakivonat (bérkarton/bérjegyzék esetén), valamint a
* hazai partner képviselőjének nyilatkozata, hogy az átutalt összeg tartalmazza az adott megbízottal kapcsolatos közterheket.
* Milyen alátámasztó dokumentumot kell benyújtani a partneri jelentéshez online rendezvények esetében?

Válasz: Az online vagy hibrid formában megvalósuló rendezvények esetében:

* a rendezvényre meghívott résztvevők e-mail címeinek listája;
* online rendezvény linkjének kiküldését igazoló e-mail;
* a rendezvény szerződés szerinti megvalósulását igazoló képernyőfotó (pl. tolmácsolás, online konferencia helyiség bérlése, moderátor költsége, stb.);
* a rendezvényen résztvevők jelenlétének igazolása képernyőfotóval, vagy szoftverből generált listával, amely alapján a rendezvényen résztvevők száma és neve egyaránt beazonosítható;

továbbá kérjük a rendezvény – ide nem értve a partnerek közti belső megbeszéléseket - linkjét tartalmazó meghívót a tervezett eseményt megelőzően a hitelesítésre kijelölt szervezet részére megküldeni.

**Beszerzések lebonyolítása, Közbeszerzési Törvény alkalmazása**

* Vannak-e minta dokumentumok a 10k EUR feletti, de közbeszerzési értékhatárt el nem érő, 3 ajánlatos beszerzésekre?

Ha nincs, akkor vannak-e kötelező tartalmi elemek, amikre figyelni kell ezek összeállításakor?

Válasz: Mintadokumentumok nincsenek. A beszerzési útmutatóban leírtaknak kell, hogy megfeleljenek az ajánlatkérési és a döntési dokumentumok.

* Amennyiben egy költséget vagy annak egy részét nem elszámolható költségnek minősítenek, akkor az az összeg átcsoportosítható-e vagy levonásra kerül a támogatási összegből?

Válasz: A költségátcsoportosítás lehetőségéről a Program Közös Titkársága tud felvilágosítást adni.

* A piaci ár meghatározása hogyan történik az FLC részéről? Ha az Ajánlatkérő lefolytatott szabályosan egy 10.000 EUR feletti, de nemzeti értékhatár alatti 3 árajánlatos beszerzési eljárást és ez alapján választotta ki a legalacsonyabb összegű ajánlatot, az FLC milyen piaci árhoz viszonyítja ezt az árat?

Válasz: A piaci ár ellenőrzése az interneten elérhető árlisták és indikatív árajánlatok bekérése útján történik. Indikatív ajánlatkérés során az ajánlattételi felhívásban megadott műszaki-szakmai specifikációt használjuk.

**Egyéb kérdések:**

* Elszámolási segédlet 3 hónapos jelentési kötelezettséget ír elő (stratégiai projekteknél 4 hónapost), de nekünk 4 hónapos periódusokat kellett terveznünk.

Válasz: A stratégiai projektek esetében a JEMS rendszerben 4, a normál projektek esetében pedig 6 hónapos megvalósítási időszakokkal kellett tervezni. A 6 hónapos időszakok a Project Implementation Manual (Projektmegvalósítási Kézikönyv) előírásaihoz illeszkedve, 2db 3 hónapos partneri jelentéstételi időszakra oszlanak. Ehhez igazodik az elszámolási segédlet:

„A hazai partnereknek normál projektek esetén a projekt kezdő dátumához képest 3 havonta, stratégiai projektek esetén 4 havonta kell jelentést benyújtaniuk a JEMS rendszerben a jelentési időszak végétől számított 15 naptári napon belül, a záró partneri jelentés benyújtási határideje a projekt záró dátumát követő 45. naptári nap.”

* A PIM most 3 havi jelentéstételi időszakot ír, a JEMS-ben 2 periódusra rögzítettük a 12 hónapos megvalósítási időszakot, ez hogy lesz kezelve? Szét kell majd bontani a 2 periódust 4-re (költség, indikátor, deliverable) vagy megyünk előre ahogy sikerül?

Válasz: A stratégiai projektek esetében a JEMS rendszerben 4, a normál projektek esetében pedig 6 hónapos megvalósítási időszakokkal kellett tervezni. A 6 hónapos időszakok a Project Implementation Manual (Projektmegvalósítási Kézikönyv) előírásaihoz illeszkedve, 2db 3 hónapos partneri jelentéstételi időszakra oszlanak. Ehhez igazodik az elszámolási segédlet:

„A hazai partnereknek normál projektek esetén a projekt kezdő dátumához képest 3 havonta, stratégiai projektek esetén 4 havonta kell jelentést benyújtaniuk a JEMS rendszerben a jelentési időszak végétől számított 15 naptári napon belül, a záró partneri jelentés benyújtási határideje a projekt záró dátumát követő 45. naptári nap.”

A partneri jelentésben az adott jelentés által lefedett időszakra vonatkozó adatokat (költségeket, tevékenységeket, kimeneti mutatókat stb.) szükséges bemutatni. A projekt szintű jelentések benyújtásával kapcsolatban a Program Közös Titkársága ad felvilágosítást.

* A támogatási szerződést elektronikusan aláírva kellene visszaküldenünk. A DÁP alkalmazással nem lehetséges digitálisan aláírni, minden próbálkozásnál hibára futunk. Milyen megoldás lehetséges?

Válasz: Az ERFA szerződés aláírásával kapcsolatos kérdéssel kérjük, forduljon az adott vármegyében dolgozó Információs Pont Kollégánkhoz. Az Információs Pontok elérhetőségeit az alábbi honlapon találják: https://interreg-rohu.eu/en/information-points/

* Érdeklődni szeretnék, hogy milyen szintű műszaki tartalom módosítás minősül Addendumnak és milyen szintű Notificationnek? Hol válik el egymástól a 2 fajta módosítás?

Válasz: A módosítások kezelésével kapcsolatos fő szabályokat a Project Implementation Manual (Projektvégrehajtási Kézikönyv) tartalmazza. Az abban nem szabályozott kérdésekkel kérem, forduljon a Program Közös Titkárságához.

* Partneri jelentést 3 havonta nyújtunk be, de projekt jelentést csak 6 havonta, tehát a támogatás összegét 6 hónap után írják jóvá?

Válasz: Szervezeti egységünk csak a nemzeti társfinanszírozás és az uniós megelőlegezés kezeléséért felelős. Az ERFA támogatás folyósításával kapcsolatos kérdésekkel, kérem, forduljon a Program Közös Titkárságához.

Jelen anyag tartalma nem feltétlenül tükrözi az Európai Unió hivatalos álláspontját. (Csak projekt kedvezményezettek által szerkesztett dokumentumok esetén használandó, amennyiben releváns.)